钦定古今图书集成/明伦汇编/官常典/第327卷 > 大学衍义补 > 钱唐
## 钦定古今图书集成/明伦汇编/官常典/第327卷 > 大学衍义补 > 钱唐

按《明外史》本传：“唐字惟明，象山人。博学敦行。洪武元
年，举明经，对策称旨，特授刑部尚书。二年，诏孔庙春
秋释奠止行于曲阜，天下不必通祀。唐伏阙上疏，言：
‘孔子垂教万世，天下共遵其教，故天下得通祀孔子，
报本之礼不可废’。侍郎程徐亦力争之，帝不听，久之，
乃用其言。帝常览《孟子》，至‘草芥、寇仇’语，辄废卷，谓非”
臣子所宜言，议罢其配享。诏有谏者以大不敬论，唐
抗疏入谏曰：“臣为孟轲死，死有馀荣。”时廷臣无不为
唐危，幸帝鉴其诚恳，不之罪。其后配享旋复，然卒命
儒臣修《孟子》节文云。唐为人强直，一日诏讲《虞书》，唐
陛立而讲，或纠唐草野，不知君臣礼。唐正色曰：“以古
圣帝之道陈于陛下，不跪不为倨。”又尝谏宫中不宜
揭《武后图》，忤旨，待罪午门外竟日。帝悟，赐饭，即命撤
图。未几，谪寿州，卒。